የተከዜ ዓሳ ሀብትን ወደ ማዕከላዊ ገበያ የሚያደርሱ ተሽከርካሪዎች ለአራት ወረዳዎች ተሰጡ።
ባሕር ዳር፡ ሚያዝያ 29/2012 ዓ.ም (አብመድ) የተከዜ ዓሳን ወደ ማዕከላዊ ገበያ ለማድረስ እየተሠራ ነው። በ16 ሚሊዮን ብር ወጭ የተከዜን ዓሳ ሀብት ሳይበላሽ ወደ ማዕከላዊ ገበያ የሚያደርሱ ተሽከርካሪዎች ለአራት ወረዳዎች ተሰጥዋል።በዋግ ኽምራ ብሔረሰብ አስተዳደር እና በሰሜን ጎንደር ዞን ለሚገኙ አራት ወረዳዎች ማለትም ስሃላ ሰየምት፣ ዝቋላ፣ አበርገሌ እና ጠለምት ወረዳዎች ለአካባቢዎቹ ተስማሚ የሆኑና ማቀዝቀዥ ያላቸው አራት ተሽከርካሪዎች ዛሬ ሚያዝያ 29/2012 ዓ.ም ተሰጥቷቸዋል።ተሽከርካሪዎችን ያስረከቡት የአማራ ክልል እንስሳትና ዓሳ ሀብት ልማት ማስተባበሪያ ጽሕፈት ቤት ሥራ አስኪያጅ ደበበ ዓድማሱ ተሽከርካሪዎቹ ወደ ሥራ መግባታቸው በስፋት ይነሳ የነበረውን የዓሳ ሀብት የገበያ ትስስር ችግር እንደሚቀርፉ ተናግረዋል።ተሽከርካሪዎቹ እያንዳንዳቸው በአንድ ጊዜ 60 ኩንታል ወደ ማዕከላዊ ገበያ ማቅረብ የሚችሉ ናቸውም ብለዋል።ከተሸከርካሪዎቹ በተጨማሪም በሰቆጣና ነይረአቚ ከተሞች ላይ የተገነቡትን የዓሳ መሸጫና ማከፋፈያ ሼዶች ሥራ ለማስጀመር ርክክብ እየፈፀሙ መሆናቸውን ተናግረዋል።የአበርገሌና የጠለምት የዓሳ መበለቻ ሼዶችም ጀነሬተርና ውኃ ማጠራቀሚያ በርሚሎች በመገጠማቸው ሥራ መጀመር እንደሚችሉ ተመላክቷል፤ የዝቋላው ግን ለዓሳው ቅርበት ያለው ቦታ ላይ ያልተሠራ እና የመንገድ ቅየሳ ችግርም ያለበት መሆኑ ነው የተገለጸው።